《送遵道》
宋代·陈渊

秋月隔疏帘，光体终隐微。捲帘试寓目，万里馀清辉。

人生异肝胆，同一造化机。君心乃余心，南北非相违。

三年迟君来，一见悟前非。况乃度寒暑，葭玉容相依。

与君忘年交，没齿其庶几。月色亦良好，君胡捐我归。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。